༸གོང་ས་༸སྐྱབས་མགོན་ཆེན་པོ་མཆོག་ནས་ཕྲན་ལ་ཐུགས་སྨོན་མཚམས་སབྱོར་དང་སྦྲགས།ཆབ་སྲིད་དང་ཁྲིམས་མཐུན་གྱི་བརྒྱུད་འཛིན་པར་དབང་བསྐུར་མཛད་པ་ནི་རང་ཉིད་ཀྱི་བསོད་ནམས་ཀྱི་གོ་སྐལ་ཆེན་པོ་ཞིག་ཡིན།སྐབས་དེར་༸གོང་ས་མཆོག་ནས།བོད་ཀྱི་སྲིད་སྐྱོང་སྟག་བྲག་རིན་པོ་ཆེའི་སྐུ་མདུན་ནས་ངས་རྩིས་ལེན་ཞུས་པ་དེ།དེ་རིང་མི་མང་གིས་འོས་འདེམས་བྱས་པའི་སྲིད་སྐྱོང་བློ་བཟང་སེང་གེ་ལ་རྩིས་སྤྲོད་བྱ་རྒྱུ་ཡིན།ཞེས་དང་།རིང་ནས་སྙིང་དུ་བརྣག་པའི་འདོད་པའི་དོན།ཞེས་བརྗོད་པའི་འདོད་དོན་དེ་རིང་དངོས་སུ་གྲུབ་ཐུབ་པ་བྱུང་ཞེས་བཀའ་ཕེབས་ཡོད།དེ་བཞིན་གཞིས་བཞུགས་བོད་མི་རྣམས་ནས་ཀྱང་ཕྲན་ལ་དགའ་བསུ་དང་རྒྱབ་སྐྱོར་ཆེན་པོ་བྱུང་བ་དང་།ལྷག་པར་གཞིས་བཞུགས་བོད་མི་བརྒྱ་ཕྲག་ཁ་ཤས་ལ་དངོས་སུ་ཐུག་འཕྲད་ཀྱི་གོ་སྐབས་བྱུང་སྐབས།ཁོང་ཚོས་རྒྱབ་སྐྱོར་དང་སྨོན་འདུན་གྱི་རྣམ་འགྱུར་གསལ་པོ་བསྟན་པ་ལ་བརྟེན་ནས་སེམས་འགུལ་ཧ་ཅང་ཆེན་པོ་ཐེབས་བྱུང་།སྤྱི་ནོར་༸གོང་ས་མཆོག་གིས་ལོ་རྒྱུས་རང་བཞིན་ལྡན་པའི་ཆབ་སྲིད་ཀྱི་དབང་བསྐུར་གནང་བའི་བྱིན་མཐུ་དང་།རྒྱ་ཆེའི་མང་ཚོགས་ཀྱི་དབང་ལུང་།གཞིས་བཞུགས་བོད་མིའི་ཡིད་ཆེས་དང་རྒྱབ་སྐྱོར་བཅས་ལ་བརྟེན་ཏེ།ངས་གདེང་སྤོབས་ཆེན་པོས་བོད་མིའི་སྒྲིག་འཛུགས་འདི་ཉིད་བོད་མི་ས་ཡ་དྲུག་གི་ཁྲིམས་མཐུན་ངོ་ཚབ་དང་།རང་དབང་ཅན་གྱི་མགྲིན་ཚབ་པ་ཡིན་ཞེས་བརྗོད་ཐུབ།